CELEX: 62009TN0528
Language: el
Date: 2009-12-30 00:00:00
Title: Υπόθεση T-528/09: Προσφυγή της 30ής Δεκεμβρίου 2009 — Hubei Xinyegang Steel κατά Συμβουλίου της Ευρωπαϊκής Ένωσης

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/45
            
         Προσφυγή της 30ής Δεκεμβρίου 2009 — Hubei Xinyegang Steel κατά Συμβουλίου της Ευρωπαϊκής Ένωσης
   (Υπόθεση T-528/09)
   2010/C 51/82
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Hubei Xinyegang Steel Co. Ltd (εκπρόσωποι: F. Carlin, barrister, N. Niejahr, Q. Azau και A. MacGregor, δικηγόροι).
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τον κανονισμό (ΕΚ) 926/2009 του Συμβουλίου, της 24ης Σεπτεμβρίου 2009, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα καταγωγής Λαϊκής Δημοκρατίας της Κίνας (1), καθόσον με τον κανονισμό αυτό επιβάλλονται δασμοί αντιντάμπινγκ επί των εξαγωγών της προσφεύγουσας και εισπράττονται οι επιβληθέντες επί των εξαγωγών αυτών προσωρινοί δασμοί ή, επικουρικώς, να ακυρώσει τον κανονισμό αυτόν καθόσον αφορά την είσπραξη των προσωρινών δασμών που επιβλήθηκαν στην προσφεύγουσα.
            
         
               —
            
            
               να καταδικάσει το Συμβούλιο στα δικαστικά του έξοδα και στα δικαστικά έξοδα στα οποία υποβλήθηκε η προσφεύγουσα στο πλαίσιο της παρούσας διαδικασίας.
            
         
      Λόγοι και κύρια επιχειρήματα
   
   Με την υπό κρίση προσφυγή, η προσφεύγουσα σκοπεί την ακύρωση του κανονισμού (ΕΚ) 926/2009 του Συμβουλίου, της 24ης Σεπτεμβρίου 2009, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα καταγωγής Λαϊκής Δημοκρατίας της Κίνας, καθόσον την αφορά.
   Η προσφεύγουσα προβάλλει τρεις λόγους προς στήριξη της προσφυγής της.
   Πρώτον, η προσφεύγουσα διατείνεται ότι το Συμβούλιο υπέπεσε σε πρόδηλη πλάνη εκτιμήσεως των πραγματικών περιστατικών όταν προσδιόρισε «τα οικεία προϊόντα» καθορίζοντας υπεραπλουστευμένες κατηγορίες τους. Επιπλέον, η προσφεύγουσα υποστηρίζει ότι η Επιτροπή προέβη σε μη προσήκουσα σύγκριση με τα παραγόμενα στις Ηνωμένες Πολιτείες προϊόντα.
   Δεύτερον, η προσφεύγουσα ισχυρίζεται ότι το Συμβούλιο παρέβη το άρθρο 9, παράγραφος 5, του βασικού κανονισμού (2) καταργώντας την ατομική μεταχείριση της προσφεύγουσας με τον προσβαλλόμενο κανονισμό, ενώ η μεταχείριση αυτή της είχε αρχικώς χορηγηθεί από την Επιτροπή κατά τη διοικητική διαδικασία που προηγήθηκε της δημοσιεύσεως του προσωρινού κανονισμού (3).
   Τρίτον, η προσφεύγουσα διατείνεται ότι το Συμβούλιο παρέβη τα άρθρα 9, παράγραφος 4, και 10, παράγραφος 2, του βασικού κανονισμού θεσπίζοντας οριστικό δασμό και αποφασίζοντας την οριστική είσπραξη του προσωρινώς θεσπισθέντος δασμού επί των εξαγωγών των «οικείων προϊόντων» της προσφεύγουσας προς την ΕΕ, διότι οι αποφάσεις αυτές βασίζονται σε πρόδηλη πλάνη εκτιμήσεως όσον αφορά την ύπαρξη απειλής σημαντικής ζημίας.
   
      (1)  ΕΕ L 262, σ. 19.
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 56, σ. 1).
   
      (3)  Κανονισμός (ΕΚ) 289/2009 της Επιτροπής, της 7ης Απριλίου 2009, για την επιβολή προσωρινού δασμού αντιντάμπινγκ όσον αφορά τις εισαγωγές ορισμένων σωλήνων κάθε είδους χωρίς συγκόλληση, από σίδηρο ή χάλυβα, καταγωγής Λαϊκής Δημοκρατίας της Κίνας (ΕΕ L 94, σ. 48).